Persut ja feministit, teitä ei kiinnosta lapset tai naiset, teitä kiinnostaa valta, kirjoittaa Iltalehden kolumnisti Tuomas Enbuske.

– Ihminen on siitä perverssi simpanssi, että koemme onnentunteita, kun saamme kokea olleemme oikeassa, vaikka se tuottaisi suurta tuskaa viattomille, kirjoittaa Tuomas Enbuske Jenni Gästgivar

Hävetkää kaikki saatanan viisastelijat. Oulussa on raiskattu lapsia, ja te alatte tehdä sillä politiikkaa ja esitellä omaa moraalianne ja omien hatarien maailmanselitystenne todenmukaisuutta. Hävetkää! Ja voimia näille lapsille ja uhrien vanhemmille.

Olin luullut, että feministi Kaarina Hazard (anteeksi feministit) oli jo vuosia sitten tehnyt pohjanoteerauksien piirinmestaruusennätyksen. Mutta ei. Hazardin suurin huoli oli se, että Oulun poliisi kertoi epäiltyjen raiskaajien olevan ulkomaalaistaustaisia. Ei siis se, että raiskauksia on tapahtunut.

Yhtä vastenmielisiä olivat naisten oikeuksien puolustamisen itselleen varastaneet ääliöt.

Naisasialiitto Unioni ei ole ottanut Twitter-tilillään, eikä missään muuallakaan, sanallakaan kantaa Oulun nuorten tyttöjen raiskauksiin. Ei sanallakaan! Sen sijaan siellä on oltu viime aikoina huolissaan siitä, että Yhdysvaltain ydinaseista pitää olla huolissaan. Venäjästä sen sijaan ei saa olla huolissaan, vaan ilmastonmuutoksesta. Sen lisäksi siellä on mainostettu naisen pimpin näköisiä heijastimia. Ei Unionia kiinnosta naisten asema. Sitä kiinnostaa vastakkainasettelu, vihan lietsominen ja oman katkeruuden purkaminen. He ovat siis viimein saavuttaneet saman kuin kaikki miesten hyvä veli -kerhot.

No niin. Nyt sitten siihen kaikkien sivistynyttä esittävien lempisanaan ”rakenteet”. Rakenteet tarkoittavat sitä, että maailma suosii valkoisia, länsimaisia miehiä. Siis sellaisia kuin minä. Tämä on totta. Hukuin kultalusikoihin, kun elämiä jaettiin. En tosin valinnut syntyä tällaiseksi, joten turha minua on siitä sen enempää syyttää. Mutta tiedostan etuoikeutetun asemani.

Mutta on se nyt kumma, että ne rakenteet loppuvat aina siihen. Aku Louhimiehen ja Lauri Törhösen tapausten yhteydessä puhuttiin koko ajan siitä, kuinka elokuva-alalla on syrjiviä rakenteita. Ja oli se Törhönen kuinka ällöttävä tahansa, niin hänen sekoiluistaan ei voi puhua samana päivänäkään kuin näiden Oulun lapsenraiskaajien (vaikka juuri tein sen edellisessä lauseessa). Oudosti ne elokuva-alan epäoikeudenmukaisuuksista möyhkäävät feministit ovat olleet ihan hiljaa Oulun kauheuksista. Ihmeellistä tekopyhyyttä.

Kun taas vasemmistolainen toimittaja Ari Lahdenmäki jäi kiinni raiskauksista ja Journalisti-lehti kertoi sen olleen systemaattista, yhtäkkiä kukaan toimittaja tai vasemmistopoliitikko ei ollut ikinä tuntenutkaan koko jätkää. Kaikki he olivat päätyneet Lahdenmäen kanssa ”vahingossa” samaan valokuvaan ihan samalla tavalla kuin persut päätyvät ”vahingossa” natsien tilaisuuksiin. Vasemmisto- ja toimittajaeliitti tietysti valehteli niin, että vaahto roiskui. Omia suojellaan ihan samalla tavalla lestadiolaispiireissä kuin Kallion Rytmi-baarissa.

No mutta puhutaan sitten niistä saablarin rakenteista.

Miksi ihmeessä tämä ”rakenteiden” logiikkaa katkeaa, kun aletaan puhua esimeriksi islamilaisesta kulttuurista tulevista miehistä? Miksei siellä voi olla samanlaisia naisia syrjiviä rakenteita kuin valkoisilla eurooppalaisilla miehillä? On täysin sallittua tehdä positiivisia yleistyksiä eri kulttuureista, sanoa että japanilaiset ovat kohteliaita, amerikkalaiset sosiaalisia ja suomalaiset mykkiä juoppoja (tuo on siis minusta kehu). Mutta jos näin voidaan tehdä, sehän tarkoittaa, että voidaan tehdä myös kielteisiä kulttuurisia yleistyksiä.

Ollaan nyt saatana edes kolme sekuntia älyllisesti rehellisiä. Tai edes kaksi. On aivan selvä tilastollinen fakta, että ulkomaalaistaustaiset miehet ovat todella yliedustettuja raiskaustilastoissa. Samoissa kulttuureissa nainen yleensä halutaan pukea säkkiin ja kieltää tältä samat oikeudet kuin miehiltä niin arjessa kuin oikeusistuimissakin. Ja kyllä se vaan on Kaarina Hazard ja muut niin, että maahanmuuttajat tekevät enemmän raiskauksia Suomessa. ”Raiskausrikoksiin syyllistyvien suuri osuus on maahanmuuttajien rikollisuuden selkeä erityispiirre kantaväestön rikollisuuteen verrattuna”. Missä noin sanotaan? Sitaatti ei ole persujen pikkujoulujen jatkoilta. Se on Helsingin yliopiston kriminologian ja oikeuspolitiikan instituutin viime vuoden rikostilanneraportista. Siinä teille rakenne.

20 prosenttia tilastoiduista raiskauksista on toki maahanmuuttajien tekemiä osaltaan myös siksi, että nämä arilahdenmäkien kaverit suojelevat kavereitaan.

Kolmesta seksuaalirikoksesta tuomittu syyrialaistaustainen mies vetosi juuri oikeudessa omaan kulttuuritaustaansa lieventävänä asianhaarana. Hänen mukaansa miehen ja naisen asema Suomessa ja Syyriassa on erilainen. Ja hän ei siksi tiennyt, ettei raiskausta saa yrittää. Näin hän siis todella sanoi. Hyvät yliopiston käyneet viisastelijat. Tässä teille rakenne, per se!

Mutta, mutta. Nyt kun luulette persuksi tai muuksi ääliöksi, niin ihan samanlaisia me länkkäritkin olemme. Prikulleen samanlaisia.

Me eurooppalaiset ja amerikkalaiset lennämme vuosittain Thaimaahan ja muihin Aasian maihin tekemään asioita, joita emme ikinä tekisi oman kulttuurimme naisille. Eurooppalaiset miehet menevät Aasiaan sikailemaan, käyttämään naisia ja lapsia seksuaalisesti hyväksi niin mielikuvituksellisella tavoilla ja sellaisella volyymillä, että siinä paukkuvat tilastot ihan samalla tavalla kuin muista kulttuurista tänne tulevien rikostilastoissa. Perheenisät, jotka kotona Euroopassa peittelevät omat lapsensa illalla nukkumaan, pitelevät saman ikäisiä lapsia Phuketisssa paikallaan, jotta voivat irstailla näiden vielä kehittymättömillä lapsenkehoilla.

HIV-pointin entinen vapaaehtoistyötekijä Tero Vuorimies kertoi Helsingin Sanomien haastattelussa siirtomaaisännän elkein sikailuistaan Thaimaassa. Hän siis leuhki huorissakäynneillään niin, että olin vähällä oksentaa suuhuni. Toivottavasti joku tekee saman kaikkien kulttuurien lastenraiskaajille.

Välillä toivoisin Suomen sijaan eläväni muinaisessa Babyloniassa, jotta Hammurabin laki tulisi todeksi kaikkien näiden länsimaisten miesten kohdalla. Mieli omista siirtomaaisännän oikeuksista voisi muuttua, kun hengissä selvitäkseen viettäisi iltansa lihavan länsimaisen Pertin alla.

Ihan yhtä vähän ne lapset niitä miehiä haluavat kuin sinäkin.

Nyt joku siellä sanoo, että eurooppalaiset maksavat rahalla aasialaisille, että kyse on ihan eri asiasta. Ei ole. Ihan samasta on kyse, vaikka raha liikkuukin. Esimerkiksi eurooppalaisten järjestelmällinen lasten seksuaalinen hyväksikäyttö Aasiassa on sellaisen volyymin homma, että ei sitä yhtään sen kivemmaksi tee, että joku thaimaalainen sutenööri saa siitä rahat. Parittaja vie enemmän kuin Suomen verottaja vasemmistoliittolaisen märimmässä seksiunessa.

Vaikka paskakasan peittelisi viidensadan euron seteleillä, niin silti se löyhkää. Raha ei erota raiskausta raiskauksesta. Ne rahat päätyvät rahoittamaan lapsilla tehtävää raiskausbisnestä.

Olemme siis kaikki samanlaisia sikoja. Tässä loppuun muutama oleellinen pointti: Karmeuksia on helpompi tehdä ihmisiä kohtaan, joita ei tunne oman heimonsa jäseneksi. Karmeuksia on helpompi tehdä vieraalla maaperällä kuin omalla. Toisissa kulttuureissa suhde naisiin on törkeämpi kuin toisissa. Ja tämä on myös muutettavissa. Vielä 1990-luvun alussa Suomessa omaa vaimoaan ei voinut raiskata. Sellainen oli lakimme mukaan mahdotonta. 100 vuotta sitten naisella ei ollut oikeutta yksityisomaisuuteensa.

Ja lopuksi se oleellisin: Ihminen on aina syyllinen vain omiin tekoihinsa, ei minkään viiteryhmänsä.

Tämä pitäisi jokaisen muistaa. Siis samalla tavalla rasistiääliöiden kuin feministiääliöiden. Kun maahanmuuttaja ei ole syyllinen kaikkien maahanmuuttajien rikoksiin, niin samalla tavalla yksikään valkoinen eurooppalainen mies ei ole syyllinen toisten valkoisten eurooppalaisten miesten rikoksiin. Kollektiivisen syyllisyyden ajatus on kaiken pahan alku. Ja siksi olen tosi huolissani siitä, että siihen koukkuun ovat menneet sekä rasistit että hyvää tarkoittavat feministit.

Totta kai ihan yhtä ääliöitä olivat persut ja muut rasistit, joiden oli hankala peittää innostustaan siitä, että jotain näin kammottavaa oli tapahtunut. Persuhan saa eniten energiaa siitä, että joku maahanmuuttaja tekee jotain kamalaa. Ei ihmisiä kiinnosta näiden raiskattujen lasten kohtalo. Ihmisiä kiinnostaa, miten ehjänä se pitää heidän omaa, haurasta maailmankuvaansa. Ihminen on siitä perverssi simpanssi, että koemme onnentunteita, kun saamme kokea olleemme oikeassa, vaikka se tuottaisi suurta tuskaa viattomille.

Ennen Oulun tapausta kuumana käynyt keskustelu suostumuksesta ja raiskauksista sai persujen liittolaisilta lähinnä näsäviisastelua bylsimisluvasta. Kun Oulun tekijöiden taustat kerrottiin, somen alhaisin äärioikeistolainen runkkurinki laukesi nisujensa päälle ja poimi sen jälkeen rusinat suuhunsa.

Toivottavasti Oulun tekijät saavat ankarimman mahdollisen tuomion. Ja jos tuomio ei ole ankara, muista, että se ei ole tuomareiden vaan poliitikkojen syytä. Ja pidetään huoli, että niillä lapsilla on kaikesta huolimatta edessään upea tulevaisuus. Ja voimia lasten omaisille.

Juttua muokattu klo 15.00: korjattu Tero Vuorimiehen etunimi.